als_Latn dik_Latn sag_Latn
Drejtori i Drejtorisë së Shërbimeve të Transportit në Sarandë, Klement Balilaj, është shpallur në kërkim nga autoritetet greke, i dyshuar si drejtues i një grupi trafiku ndërkombëtar lëndësh narkotike.
Klement Balili, një biznesmen i njohur në Sarandë, së fundmi është edhe pronar i kompleksit turistik “Santa Quaranta”. Ky kompleks është ndër më luksozët dhe më modernët në bregdetin e Sarandës dhe më gjerë. Kompleksi turistik është inauguruar vetëm pak kohë më parë.
Balili, ndërkohë është edhe pronar i hotel “Olivias” në bregdetin e Butrintit, një ndër hotelet më të njohura të zonës.
Po ashtu është pronar i hotel “Butrinti” në Sarandë.
Së bashku me vëllezërit e tij, Klement Balili është pronar i shoqërisë së sigurisë private “Balili shpk”, e cila operon në Qarkun e Vlorës.
Prej dy vitesh, Klement Balili është emëruar drejtor i Transportit në qytetin bregdetar të Vlorës.
2 vite më parë, Sekretari i Përgjithshëm i Partisë Demokratike, Arben Ristani, në një dalje për mediat akuzoi Klement Balilin si një person i përfshirë në trafikun e drogës.
Në 2006, Klement Balili u arrestuar nga Policia e Shtetit në kuadër të një aksioni antidrogë që u finalizua me prangosjen e disa personave mes të cilëve edhe zyrtarë shtetërorë.
Klement Balili 44-vjeçari që cilësohet nga policia greke si baroni i drogës në Ballkan, prej 2 vitesh është drejtor i Drejtorisë së Transporteve në qytetin e Sarandës. Mediat greke pohojnë se sasia prej 700 kilogram Cannabis Sativa që u sekuestrua tre ditë më parë në vendin helen i përket një biznesmeni të suksesshëm shqiptar.
Si i garantonte siguri trafikantëve baroni shqiptar i Ballkanit
Mediat greke kanë publikuar të dhëna të tjera për organizatën kriminale të drogës që u shkatërrua në Greqi tre ditë më parë, e cila drejtohej nga një 44-vjeçar shqiptar nga Saranda, i etiketuar si Baroni i Ballkanit apo Pablo Escobar i Ballkanit. Dje, deputeti i PD Genc Pollo konfirmoi se ky Baron droge i kërkuar nga Greqia është Kelmend Balili, drejtor i Transporteve në Sarandë.
Policia greke ka përgjuar bisedat e tij me vartësit dhe trafikantët e tjerë të organizatës, që shpërndanin kanabisin nga Shqipëria, në Greqi dhe më pas në Evropën Qendrore dhe shtetet Nordike.
“Mos u shqetësoni. Në qoftë se ju kapin, unë do t’iu paguaj avokatët, unë do të kujdesem për familjet tuaja”, janë bisedat e përgjuara të Baronit të Ballkanit me vartësit e tij. 44-vjeçari ka lidhje të forta politike në Shqipëri dhe është financues i një partie politike të rëndësishme në vendin tonë, bënë të ditur mediat greke.
Këtë fakt e bëjnë të ditur edhe mediat greke, të cilat po i kushtojnë rëndësi të veçantë këtij rasti të trafikut ndërkombëtar të drogës. Po kështu, shtypi grek shkruan edhe se, Greqia kërkon arrestimin e 44-vjeçarit shqiptar, kjo pasi në hetim autoritetet greke kanë bashkëpunuar edhe me DEA-n amerikane dhe Ambasadën e SHBA në Athinë.
Organizata ndërkombëtare e drogës e drejtuar nga shqiptari qarkullon miliona euro, saqë mediat greke flasin se, “Baroni” ka aq para sa të paguajë borxhin e Greqisë. Nuk dihet ende dhe nuk ka një informacion zyrtar nga policia shqiptare, nëse homologët e tyre grekë i kanë vendosur në dijeni për këtë rast dhe as nëse kanë bërë kërkesë për arrestimin e bosit nga Saranda, që sipas PD është Kelmend Balili, shkruan Syri.net.
Droga e kësaj organizate shitej në Ballkan për 2500 euro një kilogramë, ndërsa në shtetet Nordike 1 kg kanabis kapte shifrat e 17 mijë eurove. 700 kg kanabis që u kap tre ditë më parë në Zakyntho të Greqisë ishte destinuar për t’u shitur në Norvegji.
Policia nuk ka asnjë informacion për baronin shqiptar të drogës
Klement Balili, 44-vjeçari që prej dy vitesh mban postin e drejtorit të Drejtorisë së Transporteve në qytetin e Sarandës, u akuza nga policia greke si baroni i trafikut të drogës në Ballkan. Në mediat greke, ai konsiderohet si “Eskobari i Ballkanit”, duke dhënë vetëm inicialet e tij, K.B.
Ndërkohë, Policia e Shtetit nuk ka asnjë informacion për këtë baron droge. ABC News u interesua tek Policia e Shtetit dhe Prokuroria e Përgjithshme, nëse ata janë njoftuar nga pala greke, për personat e arrestuar apo shpallur në kërkim për 700 kg drogë, por dy institucionet në Shqipëri mohojnë të kenë dijeni se kush janë këta persona të dyshuar nga homologët e tyre grekë.
ABC News ka arritur të sigurojë të dhënat e arrestimit të parë të Klement Balilit, të bërë më 16 korrik 2006 në qytetin e Delvinës. Sipas policisë, në rrugën Qafë Muzinë-Delvinë, rreth 15 km larg qytetit agjentët e policisë i kanë zënë rrugën furgonit me targa gjermane brenda të cilit ndodheshin 750 kg hashash, që kishte destinacion Greqinë. Në momentin e ndalimit, policia ka arrestuar dy inspektorët e policisë kriminale të Komisariatit të Sarandës që po kryenin rolin e transportuesve të 750 kg hashash, Gentian Baba dhe Ylli Kapo. Përveç këtyre dy të arrestuarve, policia në atë kohë shpalli në kërkim edhe dy bashkëpunëtorët e tjerë, Pelivan Mehmetaj dhe Ermail Nika. Pak kohë pas arrrestimit, Prokuroria i pushoi akuzën Klement Balilit, duke urdhëruar lirimin nga burgu.
Katër bashkëpunëtorët e tjerë, Gentian Baba, Ylli Kapo, Pelivan Mehmetaj dhe Ermail Nika u dërguan në gjyq ku në vitin 2008 u dënuan nga Gjykata e Krimeve të Rënda. Me 10 vjet burg u dënua Pelivan Mehmetaj, ndërsa me nga 8 vite burg u dënuan tre bashkëpunëtorët e tij, Ylli Kapo, Gentian Baba dhe Ermail Nika. Dënim ky që ju ul nga Gjykata e Lartë disa vite më pas, duke përfituar edhe uljen e 1/3 së dënimit përfundimtar për shkak të gjykimit të shkurtuar. Klement Balili, njihet në Sarandë si pronar i hotel “DEA” dhe kompleksit “Santa Quaranta” dhe sipas mediave greke pas tij fshihet një politikan i fuqishëm shqiptar.
Drejtori i Transporteve, baron i trafikut të drogës në Ballkan
Drejtori i Transportit në Sarandë, Klement Balili dyshohet se është organizatori i trafikut të 700 kg marijuanë të kapur tre ditë më parë në Greqi. Ai është konsideruar nga mediat greke si baroni i drogës apo “Escobari i Ballkanit”. Sipas mediave greke, 44 -vjeçari ishte financuesi kryesor i rrjetit të trafikut të drogës, me lidhje të forta në qeverinë shqiptare.
Pas publikimit të artikullit të bujshëm të së përditshmes greke “Kathimerini”, me titull “Kërkohet shqiptari trafikant i drogës”, gazeta “Ethnos” e së mërkurës jep përmasa të reja për të ashtuquajturin kartel të drogës, që kanë shkatërruar organet greke para dy ditësh.
Në krye të këtij grupi, siç thekson “Ethnos”, gjendet një 44-vjeçar shqiptar që jeton në qytetin e Sarandës dhe që financonte, koordinonte, rekrutonte dhe udhëhiqte të gjithë rrjetin. Në disa media të tjera greke thuhet se, ai punon në Drejtorinë e Transporteve në këtë qytet, ndërsa bëhen publike dhe inicialet e emrit dhe mbiemrit të tij, K.B. Ndërsa mediat online në Shqipëri publikuan emrin e plotë të tij, i cili është Klement Balili, aktualisht drejtor në Drejtorinë Rajonale të Transportit në Sarandë.
I ashtuquajtur baroni i drogës, sipas mediave greke, bashkëpunonte me një shtetas grek, ndërsa rrjeti ka qenë i shtrirë në Bullgari, Austri, Belgjikë, Angli, Spanjë, Holandë dhe Norvegji. Vepronte prej vitit 2014 dhe trafikonte sasi të mëdha lëndësh narkotike nga Shqipëria në Greqi, e më pas në këto shtete të Europës.
“Përsa i përket trafikimit të një sasie të lëndëve narkotike nga Shqipëria drejt Greqisë dhe Europës Perëndimore, shtetasi shqiptar 44 vjeç, me banim jashtë vendit, kishte rolin e sponsorit, por edhe qendrën e transportit nga Shqipëria në Greqi dhe në Europë, nëpërmjet kamionëve, apo me motoskaf nëpërmjet detit, me bashkëpunëtor të drejtpërdrejtë dhe koordinator të transportit, të magazinimit të përkohshëm dhe trafikimit të mëtejshëm, një 46-vjeçar grek”, tha Christos Papazafiris, drejtori i Policisë së Athinës.
Siç bëjnë me dije mediat greke, baroni shqiptar i drogës, që vepron jo vetëm në Greqi, por edhe në vendet e Europës Qendrore dhe Veriore është person me tepër peshë, me lidhje të fuqishme me qeverinë shqiptare.
Ngarkesa e fundit e rrjetit ishin 678 kg hashash, që kishin mbërritur me një motoskaf nga Shqipëria në ishullin e Zakynthos, siç përshkruajnë edhe hartat e policisë, dhe që atje droga do të çohej në Athinë, me destinacion përfundimtar Oslon e Norvegjisë. Deri tani, policia ka arrestuar 15 persona, 13 grekë dhe dy shqiptarë, dhe ka sekuestruar përveç drogës edhe një motoskaf, 3 kamionë në të cilët fshiheshin lëndët narkotike që më pas shkonin në Europë, 39 telefona celularë, një kompjuter dhe një sasi parash. Burime policore theksojnë se, ende nuk është zbuluar i gjithë rrjeti dhe se hetimet po vazhdojnë.
Karteli do trafikonte 60 kg kokainë në Bruksel
Gazeta greke “Ethnos” shkruan se banda ka dërguar sasi të mëdha droge në Evropë, në nëntor të vitit të shkuar kishte planifikuar të niste për në Bruksel një sasi prej 60 kg kokainë. Transferimi i mallit të bardhë nuk është kryer për shkak të frikës së shoferit se mund të arrestohej nga policia teksa masat e sigurisë ishin rritur tejet shumë pas sulmeve terroriste të Parisit, që lanë pas dhjetëra të vdekur.
Për këtë arsye, autoritetet hetimore greke kanë shkëmbyer informacion me DEA-n amerikane si dhe me agjencitë ligjzbatuese në Belgjikë, Holandë, Bullgari, Itali, Spanjë dhe Austri. Më 26 janar të vitit 2016, organet hetimore greke ka kërkuar ndihmë ligjore në Hagë nga agjencia EUROJUST, transmeton “OraNews”. Kjo vinte pas një takimi me autoritetet shqiptare në vitin 2015 ku ishte diskutuar pikërisht për shkatërrimin e klanit të drogës.
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn